**Βρυξέλλες, 7 Απριλίου 2020**

**Αρ. Πρωτ.: EDF 20-04-55-YV**

**ΠΡΟΣ:** κ. Hahn

Επίτροπο ΕΕ για τον Προϋπολογισμό και την Διοίκηση

**Θέμα: Ευρωπαϊκά Δίκτυα για την Ισότητα, COVID 19 και Χρηματοδότηση ΕΕ - αίτημα για ευελιξία στους δημοσιονομικούς κανονισμούς για το 2020 και το 2021**

**Αξιότιμε κύριε Επίτροπε,**

Τον τελευταίο καιρό, η Κοινωνία των Πολιτών σε επίπεδο ΕΕ εργάζεται σκληρά για να διασφαλίσει ότι η απάντηση στην κρίση του COVID 19 στην Ευρώπη δε θα αποκλείει κανέναν και θα είναι επαρκής, ώστε να διασφαλιστούν και να διατηρηθούν η ισότητα και η απαγόρευση των διακρίσεων στην Ευρώπη κατά τη διάρκεια αυτής της κρίσης. Τα δίκτυά μας εργάζονται για να υπερασπιστούν τα δικαιώματα των ατόμων με αναπηρία σε επίπεδο ΕΕ και να υποστηρίξουν τη δράση των μελών μας σε εθνικό επίπεδο, ώστε να διασφαλίσουν πως κανείς δεν θα μείνει πίσω στα σχέδια απάντησης και ανάκαμψης της ΕΕ σε σχέση με την κρίση του COVID-19. Τα δίκτυά μας χρηματοδοτούνται από την ΕΕ μέσω μιας σειράς προγραμμάτων της, συμπεριλαμβανομένου του προγράμματος Ισότητα Δικαιωμάτων και Ιδιότητα του Πολίτη. Η βασική χρηματοδότηση της ΕΕ μας επιτρέπει να διασφαλίζουμε τη συνεχή εμπλοκή μας σε θέματα της ΕΕ και τη συνεχή υποστήριξη πολιτών που συμμετέχουν σε εθνικές και τοπικές οργανώσεις της κοινωνίας των πολιτών σε ολόκληρη την Ευρώπη. Τα δίκτυά μας προσαρμόστηκαν γρήγορα στη νέα πραγματικότητα που έφερε η πανδημία του COVID 19. Στόχος μας είναι να διασφαλίσουμε τη συνέχεια του βασικού μας έργου αυτήν την περίοδο και να ανταποκριθούμε με σημαντικές απαντήσεις στην κρίση του COVID 19, μέσω και της υποστήριξης του έργου των οργανώσεων μελών μας σε εθνικό επίπεδο.

Λαμβάνοντας υπόψη την ευθύνη σας για τον προϋπολογισμό της ΕΕ, σας ζητάμε να λάβετε μέτρα προκειμένου να διασφαλιστεί ότι η εκτέλεση του προϋπολογισμού θα προσαρμοστεί στην αναγκαιότητα να συνεχίσει η κοινωνία των πολιτών, σε επίπεδο ΕΕ και σε εθνικό επίπεδο, να εκπληρώνει τη βασική αποστολή της και να υποστηρίζει τα εκατομμύρια των πολιτών που εκπροσωπούν τα δίκτυα τους. Με αυτήν την πρωτοφανή κρίση, τα εμπόδια που διαβλέπουμε μπορεί να επηρεάσουν σημαντικά το έργο μας. Αυτά τα εμπόδια περιλαμβάνουν την ακύρωση ή την αναβολή σημαντικών ευρωπαϊκών γεγονότων και δραστηριοτήτων και την οικονομική ύφεση που θα επηρεάσει την οικονομική βιωσιμότητα των οργανώσεων της κοινωνίας των πολιτών σε όλα τα επίπεδα. Προκειμένου να αντισταθμίσουμε αυτά τα εμπόδια, σας συστήνουμε να λάβετε υπόψη τα ακόλουθα μέτρα για τους προϋπολογισμούς του 2020 και του 2021.

1. Να επιτρέψετε την ευελιξία, όταν αυτό δικαιολογείται από τις τρέχουσες έκτακτες καταστάσεις, στην ανακατανομή των πόρων, και ιδίως στην αναλογία των δαπανών προσωπικού σε σχέση με τις δαπάνες για δραστηριότητες, η οποία τελεί υπό υψηλότερες αλλαγές από ότι σε κανονικές συνθήκες.
2. Να επιτρέπεται ο επαναπροσανατολισμός των προγραμματισμένων δραστηριοτήτων και των κατηγοριών παραδοτέων, μέχρις ότου η επαγγελματική δραστηριότητα Ευρωπαϊκών και διεθνών οργανώσεων επανέλθει στην κανονικότητα. Δεν είναι δυνατόν για τις οργανώσεις της κοινωνίας των πολιτών της ΕΕ να προβλέψουν αυτή τη στιγμή πότε θα μπορέσουν να υλοποιήσουν σημαντικά γεγονότα. Επίσης, δεδομένης της τρέχουσας ταχέως μεταβαλλόμενης κατάστασης, οι οργανώσεις ενδέχεται να χρειαστούν μεγαλύτερο χρονικό περιθώριο για να προσαρμόσουν τα σχέδιά τους και να υποβάλουν τα αιτήματά τους.
3. Λαμβάνοντας υπόψη το έκτακτο των περιστάσεων, να μην ισχύει, ή να μειωθεί σημαντικά, η απαίτηση συγχρηματοδότησης 20% για τις επιχορηγήσεις λειτουργικών εξόδων για το 2020 και το 2021. Δεν πρόκειται για αίτημα χορήγησης πρόσθετων πόρων αλλά για αίτημα κατ’ εξαίρεση κατάργησης ή μείωσης της συγχρηματοδότησης που οφείλουν να συνεισφέρουν οι δικαιούχοι. Πολλές οργανώσεις της κοινωνίας των πολιτών της ΕΕ θα δυσκολευτούν να ανταποκριθούν στις απαιτήσεις συγχρηματοδότησης, καθώς το προβλεπόμενο εισόδημά τους μειώνονται από τους συγχρηματοδότες τους που επηρεάζονται σημαντικά από τα μέτρα της κρίσης και του περιορισμού. Ωστόσο, η συνέχιση της δράσης των δικτύων της κοινωνίας των πολιτών της ΕΕ είναι περισσότερο από ποτέ αναγκαία για να διασφαλιστεί ότι οι πολίτες της ΕΕ θα εξακολουθήσουν να ενημερώνονται σχετικά με τη δράση της ΕΕ σε αυτές τις δύσκολες στιγμές και οι ανησυχίες τους θα διαβιβάζονται επαρκώς στα θεσμικά όργανα της ΕΕ μέσω των Ευρωπαϊκών ΜΚΟ.

Γνωρίζουμε ότι τα στελέχη προγραμματισμού που είναι αρμόδια για τη διαχείριση των χρηματοδοτήσεων της λειτουργίας μας ανταποκρίνονται, επί του παρόντος, με ευελιξία στα αιτήματά μας για μικρές αλλαγές. Ωστόσο, δεν είναι σε θέση να τροποποιήσουν τις συνολικές απαιτήσεις συγχρηματοδότησης που περιλαμβάνονται στους κανονισμούς του προϋπολογισμού και στις συμβάσεις χρηματοδότησης της λειτουργίας μας, γι’ αυτό σας καλούμε να λάβετε μέτρα ώστε να μπορέσουμε να επιτύχουμε την κύρια αποστολή μας για σύνδεση της ΕΕ με τους πολίτες της.

Είμαστε στη διάθεσή σας να συζητήσουμε τα παραπάνω οποιαδήποτε στιγμή, και να σας παρέχουμε οποιεσδήποτε επιπλέον πληροφορίες χρειάζεστε.

**Με εκτίμηση,**

Anne Sophie Parent, Γενική Γραμματέας της Ευρωπαϊκής Πλατφόρμας AGE Platform Europe

Euan Platt, Εκτελεστικός Διευθυντής της Οργάνωσης IGLYO

Evelyn Paradis, Εκτελεστική Διευθύντρια της Οργάνωσης ILGA Europe

Joanna Maycock, Γενική Γραμματέας Ευρωπαϊκού Λόμπι Γυναικών

Masen Davis, Προσωρινός Εκτελεστικός Διευθυντής της Οργάνωσης Transgender Europe

Michael Privot, Εκτελεστικός Διευθυντής του Ευρωπαϊκού Δικτύου κατά του Ρατσισμού

Ιωάννης Βαρδακαστάνης, Πρόεδρος Ευρωπαϊκού Φόρουμ Ατόμων με Αναπηρία